LV Eiropas Savienības Oficiālais Vēstnesis C 228/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 228/07)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“VŠESTARSKÁ CIBULE”

EK Nr.: CZ/PDO/005/0437/23.11.2004

ACVN (X) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6 Tālr.: (420) 220 383 111 Fakss: (420) 224 324 718 E-pasts: posta@upv.cz

2. Grupa

Nosaukums: Zemědělské družstvo Všestary Adrese: Rozběřice 18 CZ-503 12 Všestary Tālr: (420) 495 458 113 Fakss: (420) 495 458 113 E-pasts: sekretariat@vsestary.cz Sastāvs: ražotāji/pārstrādātāji( X ) citi( )

Šis pieteikums ir atkāpe no Padomes Regulas (EK) Nr. 510/2006 5. panta 1. punkta, ņemot vērā faktu, ka šajā reģionā ir tikai viens ražotājs — kooperatīvs, tātad īpašnieku apvienība. Komisijas Regulas (EK) Nr. 1898/2006 2. punktā noteiktās prasības ir izpildītas.

3. Produkta veids

Grupa 1.6: Sīpoli

4. Specifikācija

[Regulas (EK) Nr. 510/2006 4. panta 2. punkta prasību kopsavilkums}

4.1. Nosaukums: “Všestarská cibule”

4.2. Apraksts: Forma: regulāra apaļa vai ovāla.

Izskats: visu iepakojumu saturs ir vienāds; sīpola virsmu veido vismaz divi sausas mizas slāņi, kas pārklāj sulīgās kārtas, veidojot blīvu sīpolu. Miza nedrīkst būt mitra vai appelējusi, un sīpolam nedrīkst būt slimību vai kaitēkļu pazīmju.

Krāsa: miza ir zeltaini dzeltena (tā nedrīkst būt tumši brūna), sīpola iekšpuse ir balta vai zaļgani balta.

Garša: tipiska sīpolam, maiga, salda; mainīga asuma pakāpe atkarībā no pasugas.

Smarža: salda, tipiski kodīga sīpola smarža.

Audzētās “Všestarská cibule” pasugas: Radar, Armstrong, Hyskin, Sedona, Hybelle, Sturon, Baldito, Narvito, Canto, Takmar, Takstar, Wellington, Viktory, Profit, Festival.

4.3. Ģeogrāfiskais apgabals: Všestaru municipalitāte un to aptverošā teritorija, tostarp Bříza, Rosnice, Světí, Rozběřice, Neděliště, Sendražice, Máslojedy, Čístěves, Horní Dohnalice, Střezetice un Probluz municipalitātes Čehijas Hradec Králové reģionā.

4.4. Izcelsmes apliecinājums: Tiek norādītas audzēšanas teritorijas, noliktavas un uzglabāšanas kastes, partijas un iepakošanas datumi. Tiek vests pircēju reģistrs. Tāpēc katra partija ir nepārprotami izsekojama, un partijas ir atšķiramas viena no otras. Sīpolus sašķiro, uzglabā un fasē noteiktajā apgabalā, tādēļ tos nevar sajaukt ar sīpoliem, kas audzēti citā vietā.

Ražotāja iecelts inspektors pārbauda atbilstību specifikācijai, īpašu uzmanību pievēršot stādu kvalitātei, izejmateriāliem, audzēšanas metodēm (grafikiem, organiskā mēslojuma daudzumam, mēslojuma izmantošanai) un uzglabāšanas apstākļiem. Katru dienu pārbauda sīpolu izskatu, kvalitāti, iepakojumu, šķirošanu un izmērus. Viens no galvenajiem kritērijiem ir tas, vai sīpoli nav bojāti, mitri, appelējuši vai inficēti ar kakla puvi. Uzglabāšanas vietā īpaši tiek uzraudzīta gaisa temperatūra un mitruma līmenis. Rezultātus ieraksta pārbaudes grāmatā, kuru glabā lietā. Īpaši pārbauda šādus kritiskos punktus: novākto sīpolu pieņemšana un novietošana glabāšanā, EKO tipa transportieri, sīpolu stāvoklis un atbrīvošana no netīrumiem, sīpolu uzglabāšana un žāvēšana, padeve uz šķirošanas līniju, šķirošana, sašķirošana pēc lieluma, iesaiņošana un marķēšana, iepakošana, nosūtīšana un transportēšana. Īpaši veic pārbaudi attiecībā uz iespējamo piesārņojumu ar mikroorganismiem un ķīmiskām vielām (mikotoksīni, smagie metāli) vai attiecībā uz mehāniskiem bojājumiem (akmeņi, zeme), kaitēkļu vai eļļu esību, neatbilstīgiem sīpoliem, kuri būtu jāaizvāc, piesārņotiem iepakojumiem un apsalšanu. Šķirošanas, iepakošanas un izplatīšanas procesam ir riska analīzes un kritisko punktu kontroles (RAKPK) sertifikāts.

Laika apstākļus apliecina Čehijas Hidrometeoroloģiskā institūta dati. Augsnes un sīpolu analīzes veic akreditētas neatkarīgas laboratorijas. Specifikācijas un kvalitātes prasību ievērošanu, atbilstību tiesību aktiem, dekrētiem un standartiem saskaņā ar kompetentās inspekcijas pārbaužu plānu pārbauda arī augstākā pārbaudes iestāde (Státní zemědělská a potravinářská inspekce — Valsts lauksaimniecības pārtikas produktu inspekcija, skat. 4.7. punktu).

4.5. Ražošanas metode: “Všestarská cibule” audzē no augstas kvalitātes hibrīdu sēklām un sertificētiem stādiem.

Metode, ko izmanto “Všestarská” cibule audzēšanai: augsni sagatavo organiski; rudenī to pilnībā apar; augsni sagatavo rudenī pirms stādīšanas; stāda ziemas sīpolus; pavasarī augsni sagatavo pirms sējas un stādīšanas; stāda stādus un sēj sēklas; tos laista atbilstoši vajadzībai; ravē; izmanto slāpekļa minerālmēslus; vajadzības gadījumā augšanas perioda laikā veic nezāļu, slimību un kaitēkļu apkarošanas pasākumus; sīpoliem noņem lakstus un tos izceļ no augsnes; sīpoliem ļauj nožūt un pēc tam tos savāc; sīpolus novieto noliktavā; tos pārbauda un EKO tipa transportierī atbrīvo no netīrumiem; tos turpina žāvēt un vēdināt; tos sašķiro pēc izmēriem; sīpolus fasē tīkliņos (3, 5, 10, 15, 20 vai 25 kg) atbilstīgi pircēju prasībām vai nefasētus ievieto 10, 15, 20 vai 25 kg kastēs (vai, iespējams, citā daudzumā saskaņā ar vienošanos), tos marķē un nosūta.

Mūsdienīgā uzglabāšanas telpa, kas ir pietiekami sausa un labi vēdināma, ļauj sīpolus uzglabāt 10 mēnešus, vienlaikus saglabājot to izcilo kvalitāti.

Uzglabāšana un iepakošana ir jāveic noteiktajā apgabalā. Tādējādi tiek novērsta iespēja, ka sīpoli pārvadāšanas laikā sabojājas. Šāda pieeja garantē arī to, ka sīpoli netiek sajaukti ar citā vietā audzētiem sīpoliem. Šis saskaņotais process, kurā sīpolus audzē, uzglabā un iesaiņo vienā vietā, nozīmē to, ka sīpoli nesabojājas. Tos izplata no noteiktā apgabala kā gala produktu ar etiķeti “Všestarská cibule”.

4.6. Saikne:

Īpašības, saikne

“Všestarská cibule” ir četras galvenās pozitīvās īpašības, kas ir saistītas ar vidi un audzēšanas metodi. “Všestarská cibule” neatkārtojamās īpašības rodas no:

— to uzturvielu parametru līdzsvara;

— augsta dzelzs līmeņa;

— ļoti augsta B3 vitamīna (niacīna) līmeņa;

— kaitīgu vielu neesības vai zema līmeņa.

Uzturvielu parametri — līdzsvars

Vairums “Všestarská cibule” uzturvielu parametru (veidojošās vielas, minerāli, vitamīni) ir līdzsvaroti, bez galējībām, un atbilst labajām īpašībām, ko sagaida no sīpola. Tie satur, piemēram, kāliju, fosforu un B1, B2 un B6 vitamīnus.

Dzelzs — augsts līmenis

“Všestarská cibule” ir augsts dzelzs saturs. Atbilstīgi USDA — National Nutrient Database, dzelzs saturs sīpolā ir 2,1 mg/kg, turpretī “Všestarská cibule” tas ir 2,55 mg/kg, t.i., aptuveni par 25 % vairāk.

B3 vitamīns (niacīns) — ļoti augsts līmenis

B3 vitamīna (niacīna) līmenis, ko satur “Všestarská cibule”, ir ļoti augsts. Atbilstīgi USDA — National Nutrient Database, niacīna saturs sīpolā ir 0,116 mg/100 g, turpretī “Všestarská cibule” tas ir 208 mg/100 g, t.i., aptuveni divkāršā daudzumā.

Kaitīgu vielu neesība vai zems vai ļoti zems saturs

Būtiska “Všestarská cibule” iezīme ir kaitīgu vielu neesība vai to zems vai ļoti zems līmenis. Piemēram, kadmija līmenis “Všestarská cibule” ir mazāks par 0,03 mg/kg, salīdzinot ar standarta 0,05 mg/kg, un NO3 līmenis “Všestarská cibule” ir 29 mg/kg, salīdzinot ar standarta 1 000 mg/kg. “Všestarská cibule” ir pārbaudīti attiecībā uz desmitiem iespējamu kaitīgu vielu, un visos gadījumos tie ir atbilduši pieļaujamiem līmeņiem.

Īpašības, saikne, vide, audzēšana

Iepriekš minētās pozitīvās īpašības ir saistītas ar vidi un jo īpaši šādām faktoru kategorijām:

— dabas apstākļi;

— audzēšanas vēsture;

— saudzīga audzēšanas metode;

— atbilstīga apstrāde pēc novākšanas.

Dabas apstākļi

Dabas apstākļi audzēšanas reģionā ietver ainavu, augsni un klimatu. Vispārējie dabas apstākļi norādītajā reģionā ir ļoti labvēlīgi sīpolu audzēšanai.

Ainava: Všestary atrodas 265 metru virs jūras līmeņa, un sīpolu audzēšanas lauki atrodas 245-320 m virs jūras līmeņa. Tātad reģions atrodas salīdzinoši zemu, un tajā ir daudz saules gaismas. Ainavas reljefs ir viegli nelīdzens, un vairums lauku ir līdzeni vai nedaudz nolaideni. Šīs ainavas īpašības nodrošina labu mitruma saglabāšanos augsnē. Tā ietver plašu ieleju, kas pavērsta pret dienvidiem, kurā ir bagātīgi augsnes slāņi, kas nogulsnējušies no Elbas upes.

Augsne: Vietējo augsni veido kvartāra perioda nogulumieži. Senākie ieži ir veidojušies krīta periodā un šeit ir merģeļa veidā. Tomēr visi merģeļa slāņi ir pārklāti ar dziļām lesa iegulām. Less faktiski ir pamatieža substrāts visā šajā teritorijā. Uz šī lesa daudzu augsni veidojošu faktoru rezultātā ir izveidojušies šādi augsnes veidi: viegli mālaina brūnaugsne un melnaugsne. Augsnes minētajā teritorijā ir sevišķi piemērotas sīpolu audzēšanai — tās ir siltas, dziļas, mitras un bagātas ar humusu un barības vielām, tām ir neitrāla pH reakcija. Augsto dabiskā humusa saturu labvēlīgi ietekmē arī audzētās kultūras.

Ņemot vērā to minerālvielu saturu un pH līmeni, augsnes ir ļoti piemērotas sīpolu audzēšanai. Ir veikts desmitiem augšņu paraugu analīžu deviņos laukos, un noteikts minerālvielu (Ca, Mg, K, P) saturs un pH līmenis. Visu laboratorijās veikto analīžu rezultāti apstiprināja vietējās augsnes piemērotību “Všestarská cibule” audzēšanai.

Klimats: Šajā teritorijā ir vienmērīgi klimatiskie apstākļi:

Temperatūra ir mērena un salīdzinoši nemainīga; mēneša vidējā temperatūra ir 6,9oC, bet sīpolu audzēšanas periodā (no aprīļa līdz septembrim) tā paaugstinās līdz 13,4 °C.

Mēneša vidējais nokrišņu līmenis ir 48 mm, bez krasām atšķirībām atsevišķos mēnešos, Vidējais mēneša nokrišņu līmenis noteiktajā apgabalā ir nedaudz zemāks nekā Čehijā kopumā. Sīpolu audzēšanas periodā nokrišņu daudzums ir 437 mm, no kuriem lielākā daļa ir jūnijā (86 mm), jūlijā (83 mm) un augustā (84 mm).

Apvidū valda mērenie dažādu virzienu vēji, kas nodrošina mērenu temperatūru, pietiekamu un samērā nemainīgu nokrišņu daudzumu, novērš augsnes izkalšanu un nodrošina labu augsnes aerāciju. Tajā pašā laikā šeit nav novērojamas vētras, kas izraisītu lauku pārmērīgu izkalšanu.

Vispārējais mērenais klimats bez krasām izmaiņām un zemāks nokrišņu daudzums sīpolu audzēšanas periodā nodrošina labvēlīgus klimatiskos apstākļus sīpolu audzēšanai noteiktajā apgabalā. Būtiska “Všestarská cibule” vērtība ir tas, ka šo šķirni tik maz ietekmē mēneša vai gada nokrišņu līmeņa svārstības. Vides apstākļi (ainava, klimats un augsne) palīdz saglabāt atbilstīgu augsnes mitrumu arī tad, ja nokrišņu līmenis konkrētajā sezonā ir zems. Nokrišņu trūkums neietekmē izaudzēto sīpolu kvalitāti vai kvantitāti. Audzēšanas sezonas otrajā pusē sīpoliem labāka ir sausāka augsne, tādēļ, ņemot vērā dabiskos apstākļus, audzētājiem papildu mitrināšana jānodrošina diezgan reti — tikai ļoti sausu laika apstākļu gadījumā.

Audzēšanas vēsture

Noteiktajā apgabalā sīpolu audzēšanai ir senas tradīcijas. Plaša apjoma sīpolu audzēšanu Všestary 1964. gadā sāka toreizējā kooperatīva vadītāji, ņemot vērā augsnes lielo auglību, labvēlīgo augstumu virs jūras līmeņa un jaunas apūdeņošanas sistēmas būvniecību gar Elbas upi. “Všestarská cibule” audzēšanas gados ražotājs, kooperatīva locekļi un strādnieki konstatēja, kuras metodes ir vispiemērotākās sīpolu audzēšanai noteiktajā apgabalā, un ilgu laiku ir izmantojoši šīs metodes. Ņemot vērā vietējo sīpolu augsto kvalitāti, audzēšanas tradīcijas ir turpinājušās līdz pat šai dienai ar labām izredzēm nākotnē.

Šobrīd ražotājs ir kooperatīvs, kurā ietilpst 112 dalībnieki.

Saudzīga audzēšanas metode

Viens no priekšnoteikumiem, lai iegūtu “Všestarská cibule” galīgās īpašības, ir arī saudzīgā audzēšanas metode. Mēslošanu veic, pamatojoties uz augsnes analīzēm. Līdz ar to augsne netiek noplicināta un netiek zaudēts “vecās augsnes spēks”. Ļoti svarīga ir mehāniski saudzīga augsnes apstrāde. Terragator, piemēram, ir izrādījies ļoti piemērots minerālmēslošanai — no vienas puses, šī iekārta ļauj precīzi izkaisīt minerālmēslus un, no otras puses, tā nesablīvē augsni (Terragator izmantošana nav priekšnoteikums “Všestarská cibule” audzēšanai, taču mēslošana uzlabo sīpolu kvalitāti). Tam ir liela ietekme uz augsnes caurlaidību, barības vielu uzņemšanu un līdz ar to arī zemes auglību. Augsne netiek bojāta, augsnes substrāts netiek sablīvēts, augu saknes var dziļāk ietiekties zemē un augi uzņem barības vielas pat no apakšējiem slāņiem. Tādējādi augsne allaž ir lieliskā stāvoklī. Lai līdz minimumam samazinātu jebkādu kaitējumu videi, cik vien iespējams izmanto organisko mēslojumu, jo īpaši koncentrētu brāgu un mēslojumu, kas kompostēts ar aktīvu gaisa plūsmu, t.i., “Bioganik” veida mēslojumu.

Atbilstīga apstrāde pēc novākšanas

Ražas novākšanu veic sausākā laikā, lai novāktos sīpolus varētu žāvēt tieši uz lauka. Sīpolus saudzīgi novāc un nogādā nelielā attālumā uz ražotāja glabātuvi, tos iepako tieši glabātuvē un nogādā pircējiem.

Pateicoties atbilstīgai apstrādei pēc novākšanas (skat. 4.5 punktu), uzglabāšanai un iepakošanai, “Všestarská cibule” saglabā dabiskās īpašības, ko tiem piešķir dabiskā lauka vide un saudzīgās audzēšanas metodes. Maksimāli samazinot attālumu un laiku, kas vajadzīgs novākto sīpolu nogādāšanai glabātuvē, un iepakojot tos praktiski tieši no noliktavas, mehānisku bojājumu vai pūšanas iespēja ir samazināta līdz minimumam.

Ražotājam ir labi attīstīta RAKPK sistēma, kas lielā mērā novērš bojājumus sīpoliem, piesārņošanos (netīrumus) un pūšanu apstrādes laikā pēc novākšanas. Skatīt arī 4.4 punktu “Izcelsmes apliecinājums”.

Balvas

Všestary sīpolu pasuga Festival 2002. gadā saņēma balvu Augļu, dārzeņu un potcelmu izstādē “Hortikomplex Olomouc 2002”, kur tā ieguva pirmo vietu kā gada labākā šķirne.

“Všestarská cibule”2002. gada 14. februārī ir reģistrēti Čehijas cilmes vietu nosaukumu reģistrā ar numuru 181.

Saikne — nobeigums

Iepriekš tika uzsvērts, ka “Všestarská cibule” īpašību pamatā ir audzēšanas un apstrādes metodes. Jo īpaši augsnes analīzes, kurās minerālvielu rezultāti galvenokārt ir ļoti labi vai labi (bet nekad nav slikti), nepārprotami apliecina, ka augsnei ir tiešs sakars ar minerālvielu un vitamīnu saturu, ar augsto kālija un fosfora saturu un jo īpaši ar faktu, ka dzelzs un B 3 vitamīna saturs “Všestarská cibule” ir augsts un ļoti augsts salīdzinājumā ar parastiem sīpoliem.

4.7. Pārbaudes struktūra:

Nosaukums: Státní zemědělská a potravinářská inspekce, Inspektorát v Hradci Králové Adrese: Březhradská 182 CZ-503 32 Hradec Králové Tālr.: (420) 495 454 110 Fakss: (420) 495 532 518 E-pasts: hradec@szpi.gov.cz

4.8. Marķējums: —